Aanval op hawelose: Verdagte steeds in aanhoudingPretoria. Argieffoto: SA Toerisme/Flickr.com Die man wat in hegtenis geneem is in verband met die aanval op ŉ hawelose man van Pretoria, sal steeds in die hof verskyn ondanks mediaberigte dat die aanklag teen hom teruggetrek is. Kapt. Kay Makhubele, woordvoerder van die polisie, het aan Maroela Media gesê berigte wat beweer die aanklagte teen die verdagte is laat vaar, is onwaar. “Die saak is nie op die hofrol geplaas vir vandag nie. Die man sal Maandag in die hof verskyn,” het hy gesê. Hy het bevestig die verdagte is steeds in aanhouding. Phindi Louw, woordvoerder van die Nasionale Vervolgingsgesag (NVG), kon nie Vrydagmiddag vir kommentaar bereik word nie. Maroela Media het vroeër berig die 40-jarige verdagte is Woensdag in Sunnyside in hegtenis geneem nadat ’n hawelose man verlede naweek ’n saak by die polisie aanhangig gemaak het. Die hawelose man is vroeër vanjaar in Sunnyside aangeval. Hy het die aanval oorleef waarna hy, aldus Makhubele, eers onlangs besluit het om die voorval aan te meld. Dit kom te midde van bespiegeling dat ŉ reeksmoordenaar bedrywig is in die Jakarandastad nadat die liggame van vyf hawelose mans in ’n kort tydperk in die Muckleneuk-gebied in die stad gevind is. Makhubele wou nie in dié stadium kommentaar lewer of die verdagte wat in hegtenis geneem is moontlik met dié moorde verbind kan word nie.